b"\n_START_ARTICLE_\nCongr\xc3\xa9s de Viena\n_START_SECTION_\nContext hist\xc3\xb2ric\n_START_PARAGRAPH_\nCom s'ha dit anteriorment, es va obrir a Viena l'1 d'octubre de 1814. El 30 de desembre es va produir una situaci\xc3\xb3 de for\xc3\xa7a quan el rei de Sardenya va annexionar la Rep\xc3\xbablica de G\xc3\xa8nova, abans de ser-li atribu\xc3\xafda pel congr\xc3\xa9s (com un ducat aut\xc3\xb2nom). Un altre problema va ser la soluci\xc3\xb3 de comprom\xc3\xads per Sax\xc3\xb2nia (28 de gener), la qual reclamava Pr\xc3\xbassia amb l'oposici\xc3\xb3 del Regne Unit i \xc3\x80ustria; com que Pr\xc3\xbassia no en va rebre m\xc3\xa9s que una part, se li va compensar amb el ducat de Pozna\xc5\x84 a Pol\xc3\xb2nia, i amb la ciutat de Thorn (amb previsi\xc3\xb3 de convertir-la en ciutat lliure sota protecci\xc3\xb3 de Pr\xc3\xbassia i R\xc3\xbassia). Entre els acords principals figuren la creaci\xc3\xb3 de la Confederaci\xc3\xb3 Germ\xc3\xa0nica (actes del 8 i 9 de juny), l'establiment de la nova Confederaci\xc3\xb3 Helv\xc3\xa8tica amb Valais, Neuch\xc3\xa2tel i Ginebra (i part de l'antic bisbat de Basilea); l'ampliaci\xc3\xb3 dels territoris de Hannover, sota el govern del rei angl\xc3\xa8s (que va rebre Fr\xc3\xadsia oriental, Hildesheim, Lingen, Meppen i alguns altres petits districtes, i va renunciar al ducat de Sax\xc3\xb2nia-Lauenburg a favor de Pr\xc3\xbassia, que la va permutar amb Dinamarca); la fixaci\xc3\xb3 dels l\xc3\xadmits i t\xc3\xadtols dels estats alemanys (fins i tot la cessi\xc3\xb3 de Jever a R\xc3\xbassia, que la va cedir a Oldenburg, i l'establiment del comtat independent de Kniphausen sota la dinastia brit\xc3\xa0nica dels Bentick); la creaci\xc3\xb3 del Regne llombardov\xc3\xa8net assignat a \xc3\x80ustria (amb les antigues Prov\xc3\xadncies Il\xc2\xb7l\xc3\xadriques, que comprenien Dalm\xc3\xa0cia, Eslov\xc3\xa8nia i \xc3\x8dstria); l'establiment dels estats italians menors, incl\xc3\xb2s el restabliment de la independ\xc3\xa8ncia de M\xc3\xb2naco sota protectorat de Sardenya, i el reconeixement del Regne Unit dels Pa\xc3\xafsos Baixos (que va rebre Luxemburg)."